Bibele ya ka ya go Dira le go Ithuta Puku ya 3

Jesu o a belegwa
Jesu monyanyeng wa lenyalo
Mosamaria wa go loka
Jesu o homotša ledimo
Sakiose
Jesu o a phela

bible society
of south africa

© Bible Society of South Africa 2020

Jesu o a belegwa

Josefa le Maria ba ile ba tloga motseng wa Nasaretha ba ya go wa Betlelehema.

Ge ba fihla Betlelehema ba hwetša ka ntlong ya baeng go tletše go se na phapoši ye ba ka dulago ka go yona.

Kua Betlelehema Maria a belega ngwana wa mošemane.

A mo phuthela ka mašela, a mo robatša ka legopong.

Badiša ba bangwe ba be ba letše kua merakeng.

Ba be ba dišitše mehlape ya bona.

Morongwa wa MORENA a iponagatša go bona.

Letago la MORENA la ba bonegela.

Ba tšhoga kudu.

Morongwa yoo a re go bona: “Le se ke la boifa! Ke le tlišeditše taba ye botse.

Lehono kua Betlelehema go tswetšwe Jesu. Ke yena MORENA.

Le tla mo hwetša a phuthetšwe ka mašela, a robaditšwe ka legopong.”

A go tumišwe Modimo!
A go tumišwe Modimo!

Gateetee gwa tšwelela sehlopha sa barongwa ba go tšwa legodimong, ba opela ba re:

“A go tumišwe Modimo legodimong la godimodimo, gomme lefaseng khutšo e tlele bao ba mo kgahlago.”

Ke moka barongwa bale ba gomela legodimong.

Ya ba badiša ba a botšana ba re: “A re yeng Betlelehema re yo bona se se hlagilego.”

Ba nama ba itlhaganela ba tloga, gomme ba hwetša Maria le Josefa, ba bona le ngwana a robetše ka legopong.

Boradinaledi ba bangwe ba tla ba nyaka Jesu.

Ba be ba etšwa kgole bohlabela.

Ba bona naledi. Naledi yeo ya ba thuša go hwetša moo Jesu a lego gona.

Naledi yeo e ile ya eta boradinaledi bale pele, ya fihla ya ema ka godimo ga felo moo ngwana a bego a le gona.

Erile ge banna bao ba bona naledi yeo, ba thaba kudu.

Banna bale ba tsena ka ntlong.

Ge ba bona ngwana le Maria, mmagwe, ba mo khunamela.

Ba nama ba ntšhetša ngwana dimpho.

E be e le gauta le setlolo le seorelo.

Jesu monyanyeng wa lenyalo

Motse wa Kana. Ka tšatši le lengwe go be go na le monyanya wa lenyalo. E be e le motseng wa Kana.

Jesu le barutiwa ba gagwe le bona ba be ba memilwe monyanyeng woo. Le mmago Jesu o be a le gona.

Batho ba felelwa ke beine.

Mmago Jesu a re go Jesu: “Ga ba sa na beine.”

Eupša Jesu a mo fetola a re: “O se ke wa mpotša gore ke dire eng.

Nako ya ka ga sešo ya fihla.”

Ke moka mmagwe a re go bahlanka: “Le dire se sengwe le se sengwe se a le botšago sona.”

Go be go na le dipitša tše di selelago tša maswika.

Jesu a re go bahlanka: “Tlatšang dipitša tše ka meetse.”

Ba di tlatša thwaathwaa.

Ya ba Jesu o botša bahlanka o re: “Bjale kgelang makgetla le mo išetše.” Ba mo išetša.

Makgetla a nwa. Fela e be e se sa le meetse. A be a fetogile beine.

Naa beine yeo e be e etšwa kae?

Makgetla o be a sa tsebe mo beine yeo e tšwago gona.

Ka gona a bitša monyadi a re go yena:

“Batho ka moka ba thoma ka go ntšha beine ye bose. Eupša wena o beile beine ye bose go fihla bjale.”

Mohlolo wo wa mathomo Jesu o o dirile Kana.

Go tloga ka yona nako yeo barutiwa ba gagwe ba thoma go mo dumela.

Mosamaria wa go loka

Ka letšatši le lengwe Jesu o be a bolela le batho.

Monna yo mongwe a mmotšiša a re: “Ngwanešo ke mang?”

Jesu a rata go mo hlalošetša gore ngwanabo ke mang.

A anegela batho bao taba, a re: “Go kile gwa ba le monna yo mongwe a le leetong.

A hlaselwa ke bahlakodi.

Ba mo kgeilela diaparo, ba mmetha.

Monna yoo a wela fase a idibala. Bahlakodi bale ba mo tlogela moo.

Gwa tla moprista yo mongwe a tšea ka tsela yeo.

Ge a bona monna yoo, a iphetela ka thoko.

Le Molefi, monna yo a bego a direla ka tempeleng, a tšwela ka tsela yeo.

A batamela monna yoo, a mo lebelela, a iphetela ka thoko.

Ka moragonyana gwa tla Mosamaria yo mongwe, le yena a tšea ka tsela yeo. O be a etšwa nageng e šele.

A wela monna yoo wa go gobatšwa. Ge a mmona a mo šokela. A ya go yena.

A mo tšhatšha dintho ka makhura le beine, gomme a mmofa tšona.

A mo nametša pokolo ya gagwe.

Mosamaria yoo a mo iša ngwakong wa basepedi.

Mosamaria yoo a fihla a mo okela gona.

Ka le le latelago Mosamaria yoo a ntšha dipapetlana tše pedi tša silibera.

A di fa mong wa ngwako wa basepedi, a re: ‘O šale o mo oka. Ge ke boa ke tla feta mo ka go lefela tšohle tše o mo okilego ka tšona.’ ”

Jesu ge a fetša go ba anegela taba yeo, a botšiša a re: “Ke ofe mo banneng ba yo a swannego le ngwanabo mogobatšwa?”

Mmotšiši yola a fetola ka go re: “Ke yo a ilego a mo šokela.”

Jesu a re go yena: “Le wena o etše Mosamaria yola wa go loka.”

Jesu o homotša ledimo

Jesu a tsena ka sekepeng.

Barutiwa ba gagwe le bona ba be ba tsene.

Ba tshelela ka mošola wa letsha.

Jesu o be a robetše kua moseo ka sekepeng.

Gateana gwa tsoga ledimo le legolo ka letsheng.

Maphoto a thoma go tšhologela ka sekepeng. Sekepe se be se šetše se nyaka go tlala meetse.

Jesu yena o be a ile ka boroko.

Barutiwa ba gagwe ba ya go yena ba mo tsoša.

Ba re: “Morena, re phološe! Sekepe se tlala meetse. Re kgauswi le go hwa!”

Jesu a re go bona: “Le reng le boifa? Ga ke re ke na le lena?”

Ke moka Jesu a tsoga.

A laela phefo le maphoto gore di homole.

A re: “Homolang! Emang!”

Gomme gwa homola gwa re tuu.

Barutiwa ba tlabega ba tšhogile.

Ba botšišana ba re: “Ke mang motho yo? O theeletšwa le ke diphefo le maphoto a lewatle!”

Jesu le barutiwa ba gagwe ba tšwela pele ka sekepe ba tshelela ka mošola wa letsha.

Sakiose

Go be go na le monna yo mongwe, yo leina la gagwe e bego e le Sakiose.

Batho ka moka ba be ba mo tseba.

Sakiose yo e be e le mohumi. O be a dula Jeriko.

Batho ba be ba sa mo rate. O be a sa botege gabotsanyana.

Sakiose o be a tšhediša batho motšhelo.

Tšhelete ya gona e be e le ya babuši.

Ka letšatši le lengwe Jesu a tla Jeriko. Gape Sakiose o be a dula Jeriko.

Sakiose o be a nyaka go bona Jesu.

Fela Sakiose a šitwa ke go mmona ka gobane e be e le kgopana.

Sakiose a kitimela ka pele ga lešaba a namela mohlare.

O ile a namela mohlare gore a bone Jesu.

Jesu ge a fihla felo fao a lebelela godimo.

A re: “Itlhaganele o fologe, Sakiose. Lehono ke swanetše go hlwa ka ga gago.”

Sakiose a fologa ka pela.

Sakiose a amogela Jesu ka ga gagwe.

Sakiose o be a thabile kudu.

Bohle ba ba di bonago ba gonona.

Ba re: “Jesu o etetše monna yo mobe!”

Sakiose a ema a re go Jesu:

“Morena, seripa sa tšohle tše ke nago le tšona ke tla se fa badiidi.

Ge eba go na le yo ke ilego ka mo hlalefetša, ke tla mo lefa gane tša go lekana le tše ke ilego ka di tšea.”

Jesu a re: “Go tloga lehono tšohle tša lapa le di lokile. Nna ke tletše go nyaka ba ba timetšego. Ke tletše go ba phološa.”

Bjale Sakiose ga se ka go thaba!

Jesu o a phela

Jesu le barutiwa ba gagwe ba ya ka serokolong.

Jesu a rapela a re: “Tate, dira ka nna se o se ratago.”

Gwa nama gwa fihla Judase. O be a na le batho ba bangwe ba ba swerego ditšhoša le dithoka.

Ba tla ba swara Jesu. Ba mo iša go Moprista yo Mogolo.

Moprista yo Mogolo a botšiša Jesu a re: “Naa ke wena Morwa wa Modimo?” Jesu a mo fetola a re: “Ee, ke nna.”

Moprista yo Mogolo a re: “Jesu o re ke yena Morwa wa Modimo. Lena le reng?”

Batho ba fetola ba re: “A a bolawe!”

Batho ba iša Jesu go Pilato. Bahlabani ba mo apola diaparo.

Ba mo apeša kobo ya bohwibidu bja go retela. Ke moka ba mo direla mphapahlogo wa meetlwa. Bahlabani ba kwera Jesu.

Pilato a re: “Le ka no mo kokotela sefapanong gore a hwe.”

Ba iša Jesu felo mo ba rego ke Golgotha.Golgotha ke go re “Felo ga Legata.”

Bahlabani ba kokotela Jesu sefapanong.

Maria, mmago Jesu, o be a eme kgauswinyana.

O be a eme kgauswi le Johanese, mogwera wa Jesu, yola Jesu a bego a mo rata kudu.

Jesu a re go mmagwe: “Morwago šo.”

A re go mogwera yola wa gagwe: “Mmago šo.”

Johanese a nama a iša Maria ga gagwe a yo dula le yena.

Jesu a goelela. Ke moka a hwa.

Ba mo fegolla sefapanong.

Ba mmoloka ka serokolong.

Ba mo tswalelela ka lebitleng ka leswika.

Ka Sontaga e sa le gosasa basadi ba bangwe ba ya lebitleng.

Ba hwetša leswika lela le pshikološitšwe.

Fela Jesu o be a se gona ka lebitleng.

Ba bona morongwa wa go tšwa legodimong. Morongwa yoo a re go basadi bao: “Jesu o a phela! Sepelang le yo botša bagwera ba gagwe.”

Ka lona letšatši leo batho ba babedi ba be ba eya motseng wa Emause.

Ba be ba bolela tšohle tše di diregilego. Ba be ba nyamile kudu.

Jesu a tla a sepela le bona.

Fela ba be ba sa lemoge gore ke Jesu. Jesu a bolela le bona. A ba botša gore go be go lebane gore Jesu a hwe.

Ke moka ba fihla motseng wa Emause. Banna bale ba re go Jesu: “Dula le rena.”

Jesu a tsena le bona. Ba dula fase ba ja.

Jesu a šegofatša senkgwa. Ya ba gona banna bale ba lemogago gore ke Jesu. Ke moka Jesu a timelela.

Banna bale ba tloga le semeetseng ba boela Jerusalema.

Ba fihla ba anegela bagwera ba bona tše di diregilego.

Ba re ba bone Jesu.

Ka babedi ga bona ba be ba sa anega taba tše.

Ke ge Jesu ka nama a ema gare ga bona. Batho ba ba bego ba le ka moo ba tšhoga kudu.

Jesu a re go bona: “Ke nna ka sebele.”

Ba thaba kudu.

Ba tseba gore Jesu o a phela.

Bibele ya ka ya go Dira le go Ithuta Puku ya 3

Sepedi Literacy Programme
First digital edition 2020

© Bible Society of South Africa 2020

Illustrations © Bible Society of South Africa 1985
Illustrations by Annie Vallotton

All rights reserved. No part of this book may, without prior written permission of the copyright holder, be reproduced or transmitted in any form or by any means, electronic, mechanical or otherwise, either through photocopying, writing, audio recording, or any other system for information storage and retrieval.

Published by the Bible Society of South Africa
P O Box 5500, Tyger Valley 7536, Bellville

www.biblesociety.co.za

Epub-format: ISBN 978-0-7982-2400-0
PDF-format: ISBN 978-0-7982-2399-7